b"\n_START_ARTICLE_\nDo\xc5\xa1a\n_START_PARAGRAPH_\nDo\xc5\xa1a yra vienas i\xc5\xa1 pagrindini\xc5\xb3 termin\xc5\xb3 naudojam\xc5\xb3 Ajurvedoje. Suvokus kas yra do\xc5\xa1os ir kokios yra j\xc5\xb3 funkcijos, galima suvokti ir vis\xc4\x85 Ajurvedos esm\xc4\x99. \xc5\xbdmogus, kaip ir visa visata, sudarytas i\xc5\xa1 penki\xc5\xb3 pirmaprad\xc5\xbei\xc5\xb3 element\xc5\xb3 - Erdv\xc4\x97s, V\xc4\x97jo, Ugnies, Vandens ir \xc5\xbdem\xc4\x97s. Erdv\xc4\x97s ir V\xc4\x97jo elementus \xc5\xbemogaus organizme valdo Vatos do\xc5\xa1a, Ugnies ir i\xc5\xa1 dalies Vandens stichij\xc4\x85 reguliuoja Pitos do\xc5\xa1a, o \xc5\xbdem\xc4\x97s ir Vandens - Kaphos do\xc5\xa1a. Vatos, Pitos ir Kaphos do\xc5\xa1os valdo visus penkis elementus ir j\xc5\xb3 atliekamas funkcijas. Ajurvedoje visas \xc5\xbemogaus organizmas ir jo funkcijos yra suvokiami per trij\xc5\xb3 do\xc5\xa1\xc5\xb3 koncepcij\xc4\x85. Jei do\xc5\xa1os veikia darniai ir j\xc5\xb3 prigimtin\xc4\x97 proporcija nesikei\xc4\x8dia, organizmas yra sveikas. Do\xc5\xa1os yra gyvybin\xc4\x97s j\xc4\x97gos, neturin\xc4\x8dios fizinio pavidalo. Vis d\xc4\x97lto j\xc5\xb3 sankaupos sukelia do\xc5\xa1\xc5\xb3 reguliuojam\xc5\xb3 organizmo element\xc5\xb3 disbalans\xc4\x85 ir tai yra ligos proceso prad\xc5\xbeia. Sanskrito kalboje viena i\xc5\xa1 do\xc5\xa1os reik\xc5\xa1mi\xc5\xb3 yra 'tai, kas suter\xc5\xa1ia'. Tad do\xc5\xa1os yra ir potencial\xc5\xabs patogeniniai faktoriai, nes pasikeitus do\xc5\xa1\xc5\xb3 proporcingumui padid\xc4\x97jusi do\xc5\xa1a tampa ligos prie\xc5\xbeastimi. Antriniai patogeniniai faktoriai ligos procese - k\xc5\xabno audiniai (dhatu), toksinai (ama), \xc5\xa1alinimo produktai (mala), yra tiesiogiai \xc4\xaftakojami ir priklauso nuo do\xc5\xa1\xc5\xb3 pusiausvyros. Pagal tai kokia do\xc5\xa1a pasirei\xc5\xa1kia labiausiai, \xc5\xbemon\xc4\x97s yra skirstomi \xc4\xaf 7 tipus."